DJNovice - februar 2025

**OPOZORILO NAROČNIKOM GLEDE POROČANJA EVIDENČNIH NAROČIL - naročila PO ZIUOPZP**

Ponovno obveščamo, da morajo naročniki do konca februarja 2025 sporočiti podatke o oddanih naročilih, ki zapadejo med t.im evidenčna naročila v skladu z drugim odstavkom 21. člena Zakona o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23 in 88/23 – ZOPNN-F; v nadaljevanju: ZJN-3).

Pri tem opozarjamo tudi na naročila, ki so bila oddana na podlagi Zakona o interventnih ukrepih za odpravo posledic poplav in zemeljskih plazov iz avgusta 2023 (Uradni list RS, št. [95/23](https://www.uradni-list.si/glasilo-uradni-list-rs/vsebina/2023-01-2670), [117/23](https://www.uradni-list.si/glasilo-uradni-list-rs/vsebina/2023-01-3410), [131/23](https://www.uradni-list.si/glasilo-uradni-list-rs/vsebina/2023-01-4011) – ZORZFS in [62/24](https://www.uradni-list.si/glasilo-uradni-list-rs/vsebina/2024-01-2126), v nadaljevanju: ZIUOPZP), v skladu z 26. in 27. členom ZIUOPZP, saj le-ta zapadejo med t.im. evidenčna naročila in je za njih bilo potrebno voditi evidenco o njihovi oddaji, enkrat letno sporočati statistične podatke ter za tista, katerih vrednost je enaka ali višja od 10.000 eurov brez DDV in nižja od mejne vrednosti iz prvega odstavka 21. člena ZJN-3, objaviti seznam oddanih naročil.

26. členu ZIUOPZP določa, da se ne glede na prvi odstavek 21. člena ZJN-3 za javna naročila za odpravo posledic naravnih nesreč na stvareh, vezanih na odpravo posledic poplav in plazov in ki so vključene v program odprave posledic nesreč, ki ga sprejme Vlada Republike Slovenije v skladu z zakonom, ki ureja odpravo posledic naravnih nesreč, če vrednost javnega naročila ne presega vrednosti, od katerih dalje je potrebna objava v Uradnem listu Evropske unije, začeta do 31. marca 2024, uporablja drugi odstavek 21. člena ZJN-3.

27. členu ZIUOPZP določa, da ne glede na 21. člen ZJN-3 lahko naročnik odda javna naročila gradnje, vezana na odpravo posledic poplav in plazov, za katera se postopek začne najpozneje 31. marca 2024, za posamezne izločene sklope brez uporabe postopkov iz ZJN-3, če je ocenjena vrednost izločenih sklopov brez DDV nižja od 1.000.000 eurov, vendar skupna vrednost sklopov, oddanih brez uporabe postopkov iz ZJN-3, ne sme presegati 20 % skupne vrednosti vseh sklopov, na katere je bila razdeljena predlagana izvedba gradnje.

Naročnik mora tako tudi za naročila oddana v skladu s 26. členom ter za izločene sklope iz 27. člena ZIUOPZP sporočiti podatke o oddanih naročilih za leto 2024.

ROK za oddajo je **do konca meseca februarja 2025.**

**OECD analiza - Povečanje koristi učinkovite konkurence pri javnem naročanju v Sloveniji**

OECD je v sodelovanju z Ministrstvom za javno upravo pripravilo analizo konkurenčnosti na področju javnega naročanja v Republiki Sloveniji z naslovom »Povečanje koristi učinkovite konkurence pri javnem naročanju v Sloveniji«.

Poročilo analizira konkurenco na področju javnih naročil v Sloveniji in razloge za velik delež postopkov javnih naročil, v katerih je prejeta le ena ponudba, in postopkov s pogajanji brez predhodne objave. Poročilo vsebuje empirično analizo konkurence z uporabo podatkov o javnih naročilih. Vsebuje tudi priporočila za morebitne izboljšave institucionalnega in regulativnega okvira za spodbujanje konkurence v Sloveniji ter priporočila za izboljšanje zmogljivosti naročnikov in ponudnikov v zvezi z javnimi naročili. Analiza je dostopna tukaj: [Poročila in analize](https://ejn.gov.si/direktorat/porocila-in-analize.html)

**OBVESTILO - POSODBLJENI KONTAKTI ZA ZELENO JAVNO NAROČANJE**

Obveščamo vas, da so na naši spletni strani, pod rubriko [Zeleno javno naročanje](https://ejn.gov.si/sistem/zeleno-jn.html), za nekatere izmed predmetov zelenega javnega naročanja na voljo posodobljeni (novi) kontakti, ki zagotavljajo strokovno pomoč glede vprašanj o zelenem javnem naročanju, vezanih na področje dela posameznega resorja.

Zaradi zagotavljanja enostavnejše in kvalitetnejše strokovne pomoči glede vprašanj s področja zelenega javnega naročanja, naročnikom in gospodarskim subjektom, ki sodelujejo ali so zainteresirani za sodelovanje v postopkih javnega naročanja, je zagotovljen tudi enotni kontaktni elektronski naslov:  [zejn.mope@gov.si](mailto:zejn.mope@gov.si)

**STIK Z NAMI**

**Ministrstvo za javno upravo, Direktorat za javno naročanje, Tržaška cesta 21, 1000 Ljubljana**

Telefonsko svetovanje (sistem javnega naročanja): 01 478 1688, vsak torek, sredo in četrtek med 9.00 in 12.00 uro: <https://ejn.gov.si/direktorat/pomoc-uporabnikom.html>  
  
Telefonsko svetovanje (tehnična pomoč, e-JN): 080 2002, vsak dan od ponedeljka do petka med 8.00 in 16.00 uro: <https://ejn.gov.si/tehnicna-pomoc> (Enotni kontaktni center državne uprave)  
  
Enota za pomoč uporabnikom, ki izvajajo oziroma sodelujejo pri javnih naročilih, sofinanciranih s sredstvi EU (help- desk): <https://ejn.gov.si/direktorat/pomoc-uporabnikom.html>

